kardosdrur/scandi-wiki huggingface dataset:
Schibsted

Schibsted ASA, også Schibsted Media Group, er Norges største mediekoncern og en af de ledende medieaktører i Skandinavien. Virksomheden har aktiviteter indenfor aviser, tv, filmproduktion, forlag, multimedia og mobile tjenester. I 2012 var omsætningen på 14,76 mia. NOK og antallet af ansatte var 7.400, hvoraf omkring en tredjedel er placeret i Norge. Foruden Norge har koncernen aktiviteter i Sverige og 17 yderligere lande. 

Virksomheden blev grundlagt, da Christian Schibsted i 1839 etablerede et lille bogtrykkeri i Oslo. I 1966 overtager Schibsted ejerskabet af avisen Verdens Gang, da avisen befandt sig i økonomiske problemer. I 1988 blev virksomheden, der indtil da havde været i familieeje, omdannet til et aktieselskab med en række datterselskaber. I 1992 blev Schibsted noteret på Oslo Børs. Kjell Aamot var administrerende direktør fra 1989 til 2009, hvor Rolv Erik Ryssdal overtog. Koncernen ejes i dag af en række aktionærer med Blommenholm Industrier AS som den største med 26,1% af aktierne.

Blandt virksomhedens aktiviteter på hjemmemarkedet er foruden Verdens Gang aviserne Aftenposten, Bergens Tidende, Stavanger Aftenblad (31,5%), Adresseavisen (33,3%), tv-produktionsselskabet Rubicon TV samt 20,6% af aktierne i Norsk Telegrambyrå. I Sverige ejes Svenska Dagbladet og Aftonbladet (49,9%). Gennem ejerskabet i Aftonbladet ejes desuden 20 procent af Tidningarnas Telegrambyrå og Scanpix. Tidligere ejede Schibsted tv- og filmselskabet Metronome Productions og filmdistributøren Sandrew Metronome, der begge var aktive på det danske marked. Metronome Productions blev i 2009 solgt til Shine Group, mens Sandrew Metronome blev nedlagt i Danmark.

I 2021 overtog selskabet Den Blå Avis fra eBay.

Schibsted er noteret på Oslo Børs.

Eksterne henvisninger
 Schibsteds hjemmeside

Etableret i 1839
Siegmund Jakob Baumgarten

Siegmund Jakob Baumgarten (14. marts 1706 i Wolmirstedt-4. juli 1757 i Halle) var en tysk, evangelisk teolog, bror til Alexander Gottlieb Baumgarten.

Baumgarten var dogmatiker af den spener-franckeske skole. Som teologiprofessor i Halle brugte han Wolffs demonstrative metode på dogmatikken. Han var lærer for Semler.

Kilder

 

Teologer fra Tyskland
Pietister
VM i curling 2010 (mænd)

Verdensmesterskabet i curling 2010 for mænd var det 52. VM i curling for mænd gennem tiden. Mesterskabet blev arrangeret af World Curling Federation og afviklet i Cortina d'Ampezzo, Italien i perioden 3. – 11. april 2010. Italien var VM-vært for første gang.

De tolv deltagende hold spillede først alle-mod-alle (round robin-kampe), hvilket gav elleve kampe til hvert hold. De fire bedste hold efter round robin-kampene gik videre til slutspillet om medaljer, der blev afgjort som et page playoff.

Canada vandt VM for 32. gang. I finalen slog de sikkert Norge, mens Skotland besejrede USA og vandt bronze. Danmark fik sin bedste VM-placering i mange år med en femteplads.

Hold 

Mesterskabet havde deltagelse af 12 hold: Otte fra Europa, to fra Panamerika og to fra Asien/Oceanien. I Europa fungerede EM 2009 som kvalifikation, mens Stillehavsmesterskabet 2009 var den asiatisk/oceaniske kvalifikation. Fra Panamerika var Canada kvalificeret som bedste amerikanske hold ved VM 2009, og i kampen om den anden amerikanske VM-plads vandt USA over Brasilien. Følgende hold kvalificerede sig til slutrunden:

Spillere

Resultater

Grundspil 

De 12 hold spillede en enkeltturnering alle-mod-alle, hvilket gav 11 kampe til hvert hold. De to bedste hold i grundspillet, Norge og Canada, gik videre til playoff 1/2, mens nr. 3 og 4, USA og Skotland, gik videre til playoff 3/4.

Stilling 

Den indbyrdes rangering mellem Skotland og USA blev afgjort ved indbyrdes opgør: USA havde vundet kampen mellem de to hold med 7-5 og blev dermed placeret på tredjepladsen. Den indbyrders rangering mellem Schweiz og Tyskland blev ligeledes afgjort ved indbyrdes opgør: Schweiz havde vundet kampen mellem de to hold med 4-3 og blev dermed placeret på sjettepladsen. Holdene fra Frankrig, Italien og Kina stod lige i indbyrdes opgør med én sejr og ét nederlag hver. Derfor blev den indbyrdes rangering mellem holdene afgjort ved deres gennemsnit af "last stone draw", og her var Frankrig bedst (25,5 cm) foran Italien (32,5 cm) og Kina (41,9 cm).

Slutspil 

De fire bedste hold fra grundspillet spillede i slutspillet om medaljer, der blev afviklet som et page playoff med bronzekamp.

Kilder / eksterne henvisninger 
2010 World Men's Curling Championship   
World Curling Federation (officiel hjemmeside) 
WCF Results & Statistics – Capital One World Men's Curling Championship 2010

Noter 

2010 (mænd)
Curling i 2010
Curling i Italien
Cortina d'Ampezzo
Danske Advokater

Danske Advokater er en brancheorganisation for danske advokatvirksomheder. Organisationen blev stiftet i 2008 i forbindelse med en ændring af Retsplejeloven, der indebar, at den daværende organisation Advokatsamfundet ikke længere kunne varetage aktiviteter som brancheorganisation, men i stedet overgik til at have primær funktion som kontrolinstans for advokatvirksomhederne. 

Som brancheorganisation har Danske Advokater til formål at varetage den danske advokatbranches interesser, herunder at deltage i den offentlige debat om retspolitiske spørgsmål. Danske Advokater arrangerer tillige efteruddannelse for advokater og advokatfuldmægtige, og driver tillige Advokatsekretærskolen.  

Adm. direktør for Danske Advokater er Paul Mollerup, mens Jørgen Kjergaard Madsen fra Kromann Reumert er bestyrelsesformand.

Fra 2008 til 2009 var Frank Jensen foreningens direktør.

Kilder og eksterne henvisninger
 Danske Advokaters hjemmeside

Advokater
Etableret i 2008
Jura
Gavekortet.dk

Gavekortet.dk A/S er en dansk virksomhed, som forhandler gavekort til butikskæder og oplevelser i Danmark og de øvrige nordiske lande. Virksomheden blev grundlagt i København i 2003.

Etableret i 2003
Netbutikker i Danmark
Claus Harms

Claus Harms (25. maj 1778 i Fahrstedt i Sydditmarsken—1. februar 1855) var en tysk luthersk præst.

Faderen var møller. Først sent gav Harms sig til at studere, men gennemførte det så med energi i kort tid i det da rationalistiske Kiel. Der blev han først ved Schleiermachers Reden über die Religion 1799 vakt til nyt liv, og i Bibelen fandt han sin næring. Han blev 1806 præst i Lunden i Ditmarsken, blev hurtig kendt som en ildfuld og evangelisk prædikant og kom 1816 til Kiel, hvor han — fra 1835 som provst og dr. theol. — virkede resten af sit liv. I 1849 måtte han dog på grund af blindhed opgive sin embedsvirksomhed.

I 1817 ved 300 års jubelfesten for reformationen udsendte han sammen med de 95 teser af Luther 95 andre af ham selv forfattede, der var formede som et vældigt angreb på rationalismen og unionsbestræbelserne, i et sprog så kraftigt og kernefuldt som Luthers eget. Her udtalte han blandt andet, at "syndsforladelsen kostede dog penge i det 16. århundrede, i det 19. har man den ganske gratis, thi man betjener sig selv med den", "den såkaldte fornuftreligion er enten blottet for fornuft eller for religion eller for begge dele", og om unionen med den reformerte kirke: "fuldbyrd dog ikke denne akt over Luthers ben, de får liv derved og da — ve eder!". Disse teser vakte uhyre opsigt og havde vidt- og dybtgående virkninger. Blandt hans discipler må Michael Baumgarten nævnes.

Blandt Harms talrige skrifter kan foruden prædikensamlingen nævnes hans klassiske Pastoralteologie (3. oplag 1878; oversat på dansk 1844—47) og hans selvbiografi (2. oplag 1852).

Kilder 
 

Teologer fra Tyskland
Faglitterære forfattere fra Tyskland
Tyskere i 1800-tallet
Salmonsens
August Tholuck

Friedrich August Gotttreu Tholuck (født 30. marts 1799 i Breslau, død 10. juni 1877 i Halle) var en protestantisk teolog, en af hovedmændene inden for den fremblomstrende positive teologi i Tyskland, der brød med den gamle rationalisme.

Tholuck var tidlig udviklet og havde en næsten utrolig lærenemhed. Allerede 17 år gammel havde han studeret 19 fremmede sprog, og senere var han i stand til at prædike og skrive på de fleste af kultursprogene. Som ung havde han i øvrigt en voldsom gæringsperiode; men da han var kommen til Berlin for at studere, blev han lidt efter lidt grebet af evangeliet, og nu kastede han sig med stor iver og lyst over teologien, idet han opgav en tidligere plan om at blive orientalist.

1821 blev han privatdocent i Berlin og 1825 professor i teologi i Halle, hvor han virkede til sin død. Som teolog var Tholuck udpræget positiv, noget pietistisk og meget konfessionel. Han arbejdede på så godt som alle teologiens felter, fortrinsvis dog inden for, den nytestamentlige eksegese, og hans kommentarer udmærker sig lige så meget ved liv og friskhed som ved indgående sproglig sans.

Men Tholuck deltog også i det praktiske kirkeliv. Han prædikede hyppig og gerne, og hans prædikener hører til hans ypperste frembringelser. Han var medstifter af Berlins forening for Hedningemission 1824, var en tid sekretær for jødemissionen og udgiver af tidsskriftet Der Freund Israels og arbejdede ligeledes for Biblens udbredelse. Den største betydning havde Tholuck dog gennem sin personlighed, og hans personlige indflydelse, især over for studenterne, fik en mægtig religiøs og moralsk virkning.

Kilder 

 

Teologer fra Tyskland
Faglitterære forfattere fra Tyrkiet
Tyskere i 1800-tallet
Salmonsens
Brockhaus Enzyklopädie

Brockhaus Enzyklopädie er en generel encyklopædi på standardtysk udgivet af forlaget Bibliographisches Institut & F. A. Brockhaus. Encyklopædiens forgænger var Conversations-Lexicon som blev udgivet mellem 1796 og 1800 i Leipzig. Friedrich Arnold Brockhaus, der drev et forlag i Amsterdam, købte det ufuldstændige værk i 1808 på bogmessen i Leipzig og overtog projektet. Brockhaus er et af de mest anerkendte leksika i verden og har været forbilde for en række andre leksika i andre lande. Værket udkommer fra 2005 i sin 21. udgave.

Encyklopædier
Vingebenved

 

Vinge-Benved (Euonymus alatus) eller brændende tornebusk er en løvfældende busk, der oprindeligt er hjemmehørende i det østlige Asien, nærmere bestemt det centrale og nordlige Kina, Japan og Korea.

Beskrivelse 
Busken kan blive op til 2,5 m høj, og ofte bredere end høj. Stænglerne er bemærkelsesværdige med deres fire korkagtige kamme eller "vinger".
Bladene er 2-7 cm lange og 1-4 cm brede, ovale-elliptiske, med en skarp spids. Blomsterne er grønlige, og ses over en lang periode i foråret. Frugten er en rød frøkappe omsluttet af en firklappet pink, gul eller orange kapsel.

Anvendelse 
Det er en populær prydplante i haver og parker på grund af sin lyse pink eller orange frugt og attraktive efterårsfarve.

Prydplanter
Benved
Michael Baumgarten

Michael Baumgarten (født 25. marts 1812 i Haseldorf i Holsten, død 21. juli 1889 i Rostock) var en tysk teolog.

Baumgarten studerede i Kiel, blev 1846 præst i Slesvig og 1850 professor i Rostock. Han var ortodoks lutheraner, men hans had til alt hierarkisk væsen bragte ham i strid med det mecklenburgske overkirkeråd, hvilket førte til hans afsættelse 1858. De skrifter han ved den lejlighed udgav, gjorde, at han to gange blev dømt til fængsel og pengebøder.

Skriftlig og mundtlig arbejdede han på en omdannelse af kirkens forfatning, og skønt ortodoks var han med at stifte den liberale "Protestantforening" (1865), af hvilken han dog udtrådte 1877. Tre gange blev han valgt til medlem af den tyske rigsdag, hvor han sluttede sig til Fremskridtspartiet. Han har skrevet fortolkninger til Biblen og flere kirkehistoriske arbejder.

Kilder 

 

Teologer fra Tyskland
Salmonsens
Tyskere i 1800-tallet
Oslo Børs

Oslo Børs er en norsk børs, der varetager størstedelen af handelen med aktier i norske virksomheder. Desuden er en del internatioale selskaber indenfor olie, shipping m.v. noteret på børsen. De 25 mest omsatte aktier på Oslo Børs udgør aktieindekset OBX-indeksen.

Børsen blev grundlagt i 1819 som Christiania Børs, idet det var Oslos navn frem til 1925. I begyndelsen var handelen ikke organiseret. Børsen fungerede i stedet som mødested for investorer samt som auktionshus. Handelen med aktier blev påbegyndt i 1881. Siden 1988 har børsen haft et elektronisk handelssystem, og i 1999 blev al handlen gjort elektronisk. Siden 2001 har børsen været ejet af Oslo Børs VPS Holding ASA, der selv er børsnoteret. Selskabets største aktionærer er DnB NOR (18%) og den skandinaviske børskoncern OMX (10%). Resten ejes af en række mindre investorer.

Markedskapitaliseringen af børsens aktier udgjorde i 2006 1.915 mia. NOK.

Børsbygningen er beliggende på Strandgaten i det centrale Oslo og er tegnet af Christian H. Grosch.

Eksterne henvisninger 

 
 Oslo Børs' hjemmeside

Etableret i 1819
Børser
Virksomheder i Oslo
Store Norske Spitsbergen Kulkompani

Store Norske Spitsbergen Kulkompani AS (SNSK), ofte blot omtalt som Store Norske, er en norsk statsejet virksomhed, der beskæftiger sig med kulminedrift på Svalbard. SNSK omsætter for ca. 1,9 mia. NOK og beskæftiger 360 ansatte.

Virksomheden blev dannet i 1916 efter Norges opkøb af American Arctic Coal Company. Hovedsædet er beliggende i Longyearbyen, mens den største af selskabets to stenkulminer, Svea Nord, er beliggende i Sveagruva. Årligt produceres 3 mio. ton stenkul her.

Nærings- og handelsdepartementet ejer 99,9% af aktierne i selskabet.

Eksterne henvisninger 
 Store Norske Spitsbergen Kulkompanis hjemmeside

Etableret i 1916
Virksomheder på Svalbard
Minedrift på Svalbard
Longyearbyen
Pernod Ricard

Pernod Ricard er en fransk virksomhed, der fremstiller alkoholiske drikke. Virksomheden omsatte i 2007/2008 for 6,6 mia. euro og beskæftiger 17.630 ansatte (2008).

Virksomheden blev dannet i 1975, da Pernod og Ricard fusionerede. I 2008 overtog Pernod Ricard svenske Vin & Sprit, der bl.a. producerer Rød Aalborg og de øvrige produkter, der tidligere blev produceret af De Danske Spritfabrikker. I dag er virksomhedens danske aktiviteter samlet i Pernod Ricard Denmark A/S.

Pernod Ricard er noteret på Euronext.

Eksterne henvisninger
 Pernod Ricards hjemmeside

Etableret i 1975
Fremstillingsvirksomheder fra Frankrig
Selskaber noteret på Euronext exchanges
CAC 40
Virksomheder i Paris
Alkoholproduktvirksomheder
Norsk Tipping

Norsk Tipping AS er en norsk statsejet virksomhed, der har monopol på driften af hasardspil i Norge, dvs. lotto, tips, odds og spillemaskiner. Omsætningen satte rekord i 2006, hvor den nåede 9,818 mia. NOK.

Virksomheden blev grundlagt i 1948 og har siden begyndelsen i lighed med Danske Spil uddelt overskuddet fra virksomhedens drift til forskellige velgørende formål. Oprindeligt var virksomheden ejet af Norges Idrettsforbund (40%), Norges Fotballforbund (20%) og staten (40%), men i 1993 overtog staten hele ejerskabet, og Norsk Tipping hører i dag under Kultur- og kirkedepartementet. Siden 2001 har Norsk Tipping tilbudt spil via sin hjemmeside.

Eksterne henvisninger 
 Norsk Tipping AS

Etableret i 1948
Tipping
Tipping
Monopolvirksomheder
Brøtsø

Brøtsø er den tredjestørste ø i Tjøme kommune i Vestfold og Telemark fylke i Norge . Brøtsø ligger mellem øerne Tjøme og Hvasser, og er næsten 2 kvadratkilometer stor. Brøtsø ligger som en fortsættelse mod nord af den vestligste del af Hvasser, kun adskilt af et smalt sund. 

På Brøtsø ligger Holme gård, flere parcelhuse og mange fritidsboliger. Nogle af landets bedst betalte fritidsejendomme ligger på Brøtsø ved Røssesundet.

Vejforbindelsen fra Tjøme centrum til Sandøsund går over Brøtsø, og Røssesundbroen er en del af denne vejforbindelse. 

Øer i Vestfold og Telemark
Tjøme
Markedskapitalisering

Markedskapitalisering (markedsværdi eller børsværdi, engelsk: Market capitalization, ofte afkortet til market cap) er den totale værdi af et selskabs udestående aktier og beregnes ved at multiplicere den aktuelle aktiekurs med antallet af udestående aktier. Markedskapitaliseringen viser således selskabets reelle værdi, hvis alle dets aktier kunne købes. 

På Københavns Fondsbørs (NASDAQ OMX) er de forskellige selskabers markedsværdi opdelt på følgende vis:

 Large Cap  =  > 1 mia. €
 Mid Cap  =    150-1000 mio. €
 Small Cap  =  < 150 mio. €

Verdens største børs målt på de noteredes selskabers totale markedskapitalisering er New York Stock Exchange.

Referencer

Finansiel økonomi
San Francisco Chronicle

San Francisco Chronicle er en amerikansk avis, der udgives fra San Francisco. Avisen dækker primært San Fransisco Bay Area, men distribueres i hele det nordlige og centrale Californien. Med et oplag på 312.118 på hverdage og 354.742 på søndage er Chronicle den største avis i Nordcalifornien. Den udgives i broadsheetformat.

Avisen blev grundlagt i 1865 som The Daily Dramatic Chronicle af teenagebrødrene Charles de Young og Michael H. de Young. Allerede i løbet af 1880'erne blev avisen den største avis på den amerikanske vestkyst. I dag overgås den her kun af Los Angeles Times. På landsplan er det den 12. største avis målt på oplag.

Avisen var ejet af de Young-familien frem til 2000, hvor den blev solgt til Hearst Corporation.

Avisen er anerkendt for sin høje journalistiske standard, bl.a. har journalister ved avisen flere gange modtaget Pulitzerprisen.

Eksterne henvisninger 

 San Francisco Chronicles hjemmeside

Etableret i 1865
Aviser fra USA
Der Blaue Reiter

Der Blaue Reiter (ty. den blå rytter) var en tysk ekspressionistisk kunstnergruppe der blev grundlagt i München i 1911 af og med blandt andre Wassily Kandinsky, Franz Marc og August Macke. Gruppen udgav også Der Blaue Reiter Almanach som indeholdt essays af Kandinsky og Marc, samt samtidskunst og primitiv kunst.

Der Blaue Reiter blev grundlagt som et svar på at en anden kunstnergruppe, som Kandinsky var medlem af, Neue Künstlervereinigung München (NKVM), havde afslået Kandinskys maleri Das Jüngste Gericht (Dommedag, The Last Judgement) fra en udstilling. Gruppen var centreret omkring Kandinsky og Marc og havde ikke et klart udtrykt manifest.

Der Blaue Reiter var en af to tyske kunstnergrupper som var vigtige for ekspressionismen, den anden var Die Brücke som blev grundlagt i Dresden i 1905.

I årene efter 1910 holdt gruppen flere store udstillinger i Tyskland. Primitivismen var en vigtig kilde til inspiration for medlemmerne som også hentede inspiration fra børns kunst og var optaget af abstrakt form; de søgte tillige at udtrykke spirituelle sandheder gennem deres kunst.

Der Blaue Reiter blev opløst i 1914 med 1. Verdenskrig; Kandinsky vendte tilbage til Rusland. Marc og Macke faldt på slagmarkerne i Frankrig, og München som et særligt sted for den moderne kunsts avantgarde sluttede med opløsningen af Der Blaue Reiter

Noter

Eksterne henvisninger 

 Omslag til Der Blaue Reiter Almanach , ca. 1912
 Maleri "Der Blaue Reiter" af Kandinsky, 2 
 der blaue reiter  er et tysk filosofitidsskrift, grundlagt 1995

Kunsthistorie
Ekspressionisme
Etableret i 1911
Ophørt i 1914
Kunstnersammenslutninger
Hollywood Records

Hollywood Records er en amerikansk pladeselskab, der ejes af Walt Disney Company. Selskabet udgiver primært pop, rock og r&b.
Selskabet blev dannet i 1989 og havde oprindelig kun aktiviteter i USA og Canada. Siden 2008 har Hollywood Records været en del af Disney Music Group og har i dag også afdelinger i Europa og Australien.

Hollywoods Records udgiver de fleste lydspor fra Disneys film.

Hollywood Records' artister (i udvalg) 
 Queen (1991—)
 Jesse McCartney (2003—)
 Plain White T's (2006—)
 Corbin Bleu (2006—)
 Miley Cyrus (2006—)
 Vanessa Hudgens (2006-) 
 Jonas Brothers (2006—)
 Brenda Song (2007—)
 Demi Lovato (2008—)
 Selena Gomez (2008—)
 China Anne McClain (2011—)
 Zendaya Coleman (2011—)
 Bella Thorne (2011—)
 Raini Rodriguez (2012—)
 Bridgit Mendler (2013—)

Eksterne henvisninger 
 Hollywood Records' hjemmeside 

Etableret i 1989
Pladeselskaber fra USA
Oskar Hansen

Oskar Hansen (23. juli 1895- 24. maj 1968) var en socialdemokratisk digter og journalist, født i København. Han var uddannet typograf, men havde også arbejdet som havnearbejder og arbejdsmand på B&W Skibsværft i København.

Han blev socialdemokrat allerede som ung og var i 1913 initiativtager til oprettelsen af den socialdemokratiske ungdomsforening i Sundby i København. Han er bedst kendt som forfatter til arbejdersange, især "Brødre lad våbnene lyne" fra 1919 der var en gendigtning fra den russiske original "Rødgardisternes March", "Når jeg ser et rødt flag smælde" som han skrev ti DSU Københavnskredsens kredsstævne i Brønshøj i 1923. I 1934 skrev han teksten til sangen "Danmark for folket" der fik musik af Oskar Gyldmark, der knyttede sig til partiets programudtalelse af samme navn. Den blev fulgt året efter af valgslagsangen "Stauning igen" op til valget i 1935. Men han udsendte også digtsamlinger, skrev fagforeningsjubilæumsfestskrifter og politiske revyer, hvoraf de mest kendte nok var de "Røde revyer", han i 1930’erne brugte til bl.a. at hudflette de fascistiske tendenser i Danmark – bl.a. i Konservativ Ungdom.

Eksterne henvisninger 
 
 Oskar Hansen på Dansk Forfatterleksikon
 pladstilosalle.dk

Noter 

Digtere fra Danmark
Arbejderbevægelsen i Danmark
Personer fra København
Dansksprogede forfattere fra Danmark
Hadselbroen

Hadselbrua er en betonbro bygget efter frit frembyg-metoden, og går over Langøysundet mellem Langøya og Børøya i Nordland. Den er en del af riksvej 82. Sammen med Børøybroen knytter den Hadseløya til Langøya. Broen er 1.011 meter lang, det længste spænd er 150 meter, og gennemsejlingshøjden er 30 meter. Broen har 27 spænd. På begge sider af broen går vejen over lange dæmninger ind til øerne.

Hadselbroen blev åbnet 1. juli 1978, og er en af Vesterålsbroerne. Disse blev opført i 1970'erne som en del af et interkommunalt samarbejde mellem de berørte kommuner i Vesterålen og Statens vegvesen, og gav kommunerne færgefri vejforbindelse. Vesterålsbroerne blev i det væsentligste finansieret med bompenge.

Hadselbroen og de øvrige Vesterålsbroer blev projekteret af firmaet Aas-Jakobsen AS, Oslo.

De øvrige Vesterålsbroer er Sortlandsbroen, Kvalsaukan bro og Andøybroen. Hadselbroen var den sidste af disse som blev færdig.

Hadselbroen afløste færgeforbindelsen mellem Sandnes på Langøya og Stokmarknes, som havde været i drift siden 30. november 1948.

Strid om broens placering 
Hadsel kommune købte Børøya i 1963, og projekterede bolig- og industriområder på øen. Kommunen finansierede og byggede broen over til øen, som blev officielt åbnet 1. juli 1967.

Da broforbindelsen mellem Hadseløya og Langøya skulle planlægges, ønskede Hadsel kommune at broen skulle bygges lige over Langøysundet fra Børøya til Hov ved Sandnes på Langøya. Et andet alternativ var at bygge bro fra Skagen eller Bitterstad længere mod øst på Langøya, til Hadselhamn eller Andvågen øst for Stokmarknes. Hadsel kommune var negative til det forslag, da det ville lede trafikken udenom både Stokmarknes og Børøya. Forløbet som til sidst blev valgt, efter hed debat i Hadsel kommunestyre, gik fra Bitterstad på Langøya til Børøyas østside, og med vej over Børøya frem til Børøybroen. Striden om trasévalget forsinkede bygningen af Hadselbroen, så den blev færdig senere end de andre Vesterålsbroer.

Eksterne henvisninger 

 The World's Longest Tunnel Page (bro-delen)
 Hadselbroen på broer.no

Broer i Norge
Nordlands geografi
Albert Helsengreen

Frederik Albert Helsengreen (født 3. januar 1854 i København, død 5. januar 1943 på Frederiksberg) var en dansk skuespiller og teaterdirektør.

Helsengreen var søn af skuespiller Frederik Helsengreen og bror til Emil Helsengreen. Han var gift med skuespiller Agnes Mathilde Hou, som han fik sønnen skuespilleren Gunnar Helsengreen med.

Han fik sin debut på scenen i 1872 med monologen En mand der har været i byen på Casinoteatret i København. Fra 1873-1876 var han tilknyttet det danske teater i Bergen, og 1887-1899 var han en del af ensemblet på Det Kongelige Teater. I forbindelse med sit guldbryllup i 1929 skænkede han et legat til Dansk Skuespillerforbund, der uddeles årligt til ældre scenekunstnere.

Albert Helsengreen medvirkede i en enkelt spillefilm, Mellem Storbyens Artister fra 1912. Han er begravet på Frederiksberg Ældre Kirkegård.

Litteratur 
 Steen Kaargaard Nielsen & Claus Byrith, Danmarks første lydoptagelser : Edisons fonograf i 1890'ernes København, , s. 136-138.

Eksterne henvisninger 
 
 

Skuespillere fra Danmark
Ruben-samlingen - Danmarks første lydoptagelser